<b>והנה מקום אתי לפרש עוד מבית ומחוץ,</b> ע"ד שמצינו במסכת <small>(מו"ק טז)</small> רבי גזר לתלמידיו שלא ישנו בשוק כו' ומסיק שם והכתיב <small>(משלי א כ)</small> חכמות בחוץ תרונה אמר רבא כל העוסק בתורה בפנים תורתו מכרזת עליו מבחוץ, ולפי זה יש יותר שלימות בתורת הבית מבתורה שנשנית בחוץ על כן הזכיר זהב טהור מבית ולא הזכיר זה אצל החוץ, ואולי שמטעם זה הקדים כאן בית לחוץ כי התחיל בזהב טהור מבית ומשם נלמד גם אל החוץ כך העוסק בתורה בבית משם יתפשט הדבר לראש כל חוצות.  